Vuoden 2023 alusta kunnat eivät enää vastaa pelastustoimen järjestämisestä alueellaan lukuun ottamatta Helsingin kaupunkia.
Pelastustoimen uudistus ei muuta muiden viranomaisten vastuita eikä viranomaisten keskinäisiä johtosuhteita pelastustoimessa. Kunnan viranomaisten pelastuslaissa säädetty osallistuminen pelastustoimintaan, velvollisuus antaa virka-apua, yhteistoiminta onnettomuuksien ehkäisyssä sekä sammutusveden hankinnasta huolehtiminen säilyivät ennallaan. Kunnat vastaavat jatkossakin öljyvahinkojen jälkitorjunnasta alueellaan.
Hyvinvointialueen ja sen alueen kuntien on neuvoteltava vähintään valtuustokausittain tehtäviensä hoitamiseen liittyvästä yhteistyöstä, tavoitteista ja työnjaosta. Neuvottelussa voidaan sopia ainakin yhteistyön edellyttämistä yhteistoimintarakenteista, toimintamalleista sekä yhteistyön edellyttämästä tiedonkulusta.